**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ПЛАТАМА ЗАПОСЛЕНИХ У ЈАВНИМ СЛУЖБАМА**

**РЕПУБЛИКЕ СРПСКЕ**

**Бања Лука, март 2025. године**

**ПРИЈЕДЛОГ**

**(по хитном поступку)**

**ЗАКОН**

**О ПЛАТАМА ЗАПОСЛЕНИХ У ЈАВНИМ СЛУЖБАМА**

**РЕПУБЛИКЕ СРПСКЕ**

Члан 1.

Овим законом уређује се начин утврђивања плата запослених у јавним службама (у даљем тексту: запослени) које врше јавна овлашћења из области рада, здравственог осигурања, запошљавања, дјечје заштите, социјалне заштите, водопривреде и другим јавним службама које нису обухваћене посебним законом којим се уређује област радних односа.

Члан 2.

Овај закон се примјењује на запослене у:

1) Фонду пензијског и инвалидског осигурања Републике Српске,

2) Фонду здравственог осигурања Републике Српске,

3) Јавној установи Завод за запошљавање Републике Српске,

4) Јавној установи Јавни фонд за дјечију заштиту,

5) Фонду за професионалну рехабилитацију и запошљавање инвалида Републике Српске,

6) јавним установама социјалне заштите чији је оснивач Република Српска,

7) Јавној установи „Воде Српске“,

8) јавним установама и фондовима чији је оснивач Република Српска.

Члан 3.

(1) Плата запослених састоји сe oд основне плате, увећања плате и накнада прописаних овим законом.

(2) Плата из става 1. овог члана представља бруто плату.

(3) У свим елементима који чине плату из става 1. овог члана садржани су порез на доходак и доприноси.

Члан 4.

(1) Право на плату остварује се даном ступања на рад.

(2) Право на плату престаје даном престанка радног односа.

Члан 5.

http://www.podaci.net/_verzija33/img/prazno.gif

(1) Запослени имају право на плату из члана [3](http://www.podaci.net/_verzija33/rezultati.php#clan50000003). овог закона.

(2) Начин обрачуна и исплата плате јединствени су за све запослене, а зависе од радног мјеста, платне групе, подгрупе и коефицијента.

(3) Плате се исплаћују у текућем мјесецу за претходни мјесец у складу са терминским мјесечним планом потрошње и финансијским планом јавних служби (у даљем тексту: финансијски план).

(4) Средства за бруто плате планирају се у финансијском плану.

Члан 6.

(1) Основна плата обрачунава се и исказује мјесечно за пуно радно вријеме, према радном мјесту и одговарајућој платној групи, платној подгрупи и платном коефицијенту.

(2) Основна плата из става 1. овог члана је производ цијене рада као израза вриједности за најједноставнији рад и коефицијента утврђеног према платној групи и платној подгрупи.

(3) Увећање основне плате за сваку навршену годину стажа осигурања износи:

1) до навршених 25 година 0,3%,

2) након навршених 25 година, за сваку наредну годину 0,5%.

(4) Накнаде за топли оброк и регрес урачунате су у износ основне плате из става 2. овог члана и не могу се посебно исказивати.

(5) Основна плата обрачуната у складу са овим чланом не може бити нижа од утврђене најниже плате у Републици Српској, односно у том случају се као основна плата примјењује износ најниже плате у Републици Српској утврђене важећом одлуком за односни обрачунски период.

Члан 7.

(1) Цијена рада је израз вриједности за најједноставнији рад и основ за обрачун основне плате.

(2) Влада Републике Српске (у даљем тексту: Влада) са представницима репрезентативних гранских синдиката, сваке године у току израде финансијског плана, води преговоре о цијени рада за наредну годину.

(3) Акт о цијени рада потписују предсједник Владе и предсједници репрезентативних гранских синдиката.

(4) Акт из става 3. овог члана објављује се у „Службеном гласнику Републике Српске“.

Члан 8.

(1) Ако се у једном од квартала не остварује финансијски план у пуном обиму, плате запослених умањују се до висине процента мање остварених прихода финансијског плана.

(2) Одлуку о проценту умањења плате из става 1. овог члана доноси орган управљања јавне службе из члана [2](http://www.podaci.net/_verzija33/rezultati.php#clan50000002). овог закона, уз сагласност Владе и претходно мишљење надлежног министарства.

Члан 9.

Руководиоци јавних служби из члана 2. овог закона разврставају се у двије платне групе са сљедећим платним коефицијентима:

1) прва платна група:

1. директор установе која има више од 500 запослених ................................... 48,35;

2. директор установе која има од 100 до 500 запослених ................................. 46,57;

3. директор установе која има до 100 запослених .............................................. 38,64;

2) друга платна група:

1. замјеник директора установе која има више од 500 запослених ................... 39,49;

2. замјеник директора установе која има од 100 до 500 запослених ................. 37,72;

3. замјеник директора установе која има до 100 запослених ……..................... 35,78.

Члан 10.

(1) У трећу платну групу разврставају се запослени који руководе унутрашњим организационим јединицама и савјетници директора.

(2) Запослени из става 1. овог члана разврставају се у платне подгрупе на основу радног мјеста, руковођења, сложености послова и степена одговорности и у складу с тим одређују се сљедећи платни коефицијенти:

1) прва платна подгрупа:

1. помоћник директора, извршни директор, руководилац интерне ревизије установе која има више од 500 запослених ....................................................................... 37,13;

2. помоћник директора, извршни директор, руководилац интерне ревизије установе која има од 100 до 500 запослених ..................................................................... 35,35;

3. помоћник директора, извршни директор, руководилац интерне ревизије установе која има до 100 запослених ................................................................................. 33,42;

2) друга платна подгрупа:

1. савјетник директора, замјеник извршног директора, директор филијале / шеф канцеларије, доктор медицине – специјалиста, доктор стоматологије – специјалиста, магистар фармације – специјалиста и дипломирани фармацеут – специјалиста установе која има више од 500 запослених ................................................................................... 35,19;

2. савјетник директора, замјеник извршног директора, директор филијале / шеф канцеларије, доктор медицине – специјалиста, доктор стоматологије – специјалиста, магистар фармације – специјалиста и дипломирани фармацеут – специјалиста установе која има од 100 до 500 запослених ................................................................................. 33,42;

3. савјетник директора, замјеник извршног директора, директор филијале / шеф канцеларије, доктор медицине – специјалиста, доктор стоматологије – специјалиста, магистар фармације – специјалиста и дипломирани фармацеут – специјалиста установе која има до 100 запослених ............................................................................................. 31,32;

3) трећа платна подгрупа:

1. помоћник директора филијале, руководилац одјељења, интерни ревизор, доктор медицине, доктор стоматологије, магистар фармације и дипломирани фармацеут установе која има више од 500 запослених ….............……......................................................... 31,14;

2. помоћник директора филијале, руководилац одјељења, интерни ревизор, доктор медицине, доктор стоматологије, магистар фармације и дипломирани фармацеут установе која има од 100 до 500 запослених ……........................................................................ 29,37;

3. помоћник директора филијале, руководилац одјељења, интерни ревизор, доктор медицине, доктор стоматологије, магистар фармације и дипломирани фармацеут установе која има до 100 запослених ……............…..................................................................... 27,35;

4) четврта платна подгрупа:

1. шеф рачуноводства, шеф пословнице, шеф одсјека установе која има више од 500 запослених ...................................................................................................................... 29,12;

2. шеф рачуноводства, шеф пословнице, шеф одсјека установе која има од 100 до 500 запослених ....................................................................................................................... 27,35;

3. шеф рачуноводства, шеф пословнице, шеф одсјека установе која има до 100 запослених ………........................................................................................................... 26,51.

Члан 11.

Платни коефицијенти за остале запослене одређују се по радном мјесту:

1) виши стручни сарадник доктор медицине, доктор медицине – специјалиста, доктор стоматологије и доктор стоматологије – специјалиста са 360 ECTS …...................... 28,95;

2) виши стручни сарадник магистар фармације, магистар фармације – специјалиста, дипломирани фармацеут и дипломирани фармацеут – специјалиста са 300 ECT .…... 28,11;

3) виши стручни сарадник са 240 ECTS …....……................................................... 26,42;

4) виши стручни сарадник са 180 ЕCTS ……....…................................................... 23,31;

5) виши стручни сарадник са вишом стручном спремом …................................... 20,01;

6) стручни сарадник са средњом стручном спремом .............................................. 16,89;

7) послови висококвалификованог радника ............................................................. 16,89;

8) послови квалификованог радника ………............................................................. 14,53;

9) послови неквалификованог радника ………………..…………........................... 13,44.

Члан 12.

Приправнику са високим, вишим и средњим образовањем одређује се основна плата у износу од 80% основне плате одређене за радно мјесто из члана [11](http://www.podaci.net/_verzija33/rezultati.php#clan500000011). овог закона.

Члан 13.

Запослени имају право на накнаду плате у пуном износу за вријеме:

1. коришћења годишњег одмора,
2. плаћеног одсуства,
3. републичких празника,
4. привремене спријечености за рад због повреде на раду или професионалне болести,
5. прекида рада због пропуста послодавца да предузме одговарајуће мјере заштите на раду, утврђених законом којим се уређују радни односи и посебним колективним уговорима.

Члан 14.

(1) Пуно радно вријеме запослених је 40 часова седмично.

(2) Уколико запослени ради са непуним радним временом, у складу са посебним законом или другим прописима, основна мјесечна плата одредиће се сразмјерно времену проведеном на раду.

Члан 15.

(1) Запослени који по налогу руководиоца раде дуже од пуног радног времена, за сваки сат прековременог радног времена имају право на један сат компензујућег радног времена.

(2) Вријеме из става 1. овог члана прерачунава се тромјесечно у слободне дане и сате, које запослени треба да искористи најкасније у року од шест мјесеци.

Члан 16.

Основна плата запосленог увећава се за рад ноћу, за рад током републичких празника и другим данима када се по закону не ради, а висина увећања по овом основу одређује се посебним колективним уговорима.

Члан 17.

(1) Запослени имају право на:

1) отпремнину приликом одласка у пензију и престанку радног односа у случају ако се из економских, организационих и технолошких разлога укаже потреба за престанком рада запосленог,

2) накнаду трошкова превоза приликом доласка на посао и повратка са посла,

3) јубиларну награду,

4) новчану накнаду приликом рођења дјетета,

5) новчану помоћ у случају инвалидности и дуготрајне болести,

6) новчану помоћ породици у случају смрти радника,

7) новчану помоћ у случају смрти члана уже породице,

8) једнократну новчану накнаду за посебне резултате рада,

9) обављање послова под посебно отежаним условима,

10) накнаду по основу обављања функције предсједника или повјереника репрезентативне синдикалне организације,

11) друге накнаде утврђене посебним колективним уговором.

(2) Висина накнаде из става 1. овог члана одређује се посебним колективним уговорима.

Члан 18.

(1) Запослени чија са плата финансира из буџета Републике Српске и који су у радном односу на неодређено вријеме имају право на пензијски допринос за добровољно пензијско осгиурање у складу са прописима којима се уређује област добровољних пензијских фондова и пензијских планова, а чију висину утврђује Влада посебном одлуком.

(2) Запослени чија са плата финансира из јавних средстава Републике Српске могу остварити право на пензијски допринос за добровољно пензијско осгиурање у складу са прописима којима се уређује област добровољних пензијских фондова и пензијских планова, а чију висину утврђује јавна установа посебном одлуком.

Члан 19.

Запослени, осим накнада утврђених овим законом, немају право на друге накнаде за рад које се исплаћују из буџета Републике Српске, нити из прихода остварених према финансијском плану.

Члан 20.

Јавне службе из члана [2](http://www.podaci.net/_verzija33/rezultati.php#clan50000002). овог закона дужне су да у року од 30 дана од дана ступања на снагу овог закона ускладе опште акте којима је уређен обрачун и исплата плата и других накнада са одредбама овог закона.

Члан 21.

Ступањем на снагу овог закона престаје да важи Закон о платама запослених у јавним службама Републике Српске („Службени гласник Републике Српске“, бр. 68/22 и 132/22).

Члан 22.

Овај закон објављује се у „Службеном гласнику Републике Српске“, а ступа на снагу 1. априла 2025. године.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ПЛАТАМА ЗАПОСЛЕНИХ У ЈАВНИМ**

**СЛУЖБАМА РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ** **ЗА ДОНОШЕЊЕ ЗАКОНА**

Уставни основ за доношење Закона о платама запослених у јавним службама Републике Српске (по хитном поступку) садржан је у члану 39. став 5. Устава Републике Српске, према којем свако по основу рада има право на зараду у складу са законом и колективним уговором и у Амандману XXXII став 1. тачка 17) на члан 68. Устава Републике Српске, према којем Република Српска уређује и обезбјеђује финансирање остваривања права и дужности Републике.

Чланом 70. став 1. тачка 2) Устава Републике Српске прописано је да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04-020-785/25 од 7. марта 2025. године, уставни основ за доношење овог закона садржан је у члану 39. став 5. Устава Републике Српске, којим је прописано да свако по основу рада има право на зараду, у складу са законом и колективним уговором, у Амандману XXXII тачка 17) на члан 68. Устава Републике Српске, према којем Република уређује и обезбјеђује финансирање остваривања права и дужности Републике и у члану 70. став 1. тачка 2. Устава Републике Српске, према којем Народна скупштина Републике Српске доноси законе, друге прописе и опште акте.

Обрађивач овог закона је, у складу са чланом 41. став 1. т. 5) и 6) Правила за израду закона и других прописа Републике Српске („Службени гласник Републике Српске“, број 24/14), навео разлоге за доношење овог закона и објашњење разлога за доношење закона по хитном поступку. У вези с тим, основни разлог за доношење овог закона је повећање платних коефицијената за запослене у јавним службама Републике Српске, с циљем побољшања материјалног положаја запослених.

У Образложењу предложеног Закона обрађивач је, у складу са чланом 213. Пословника о раду Народне скупштине Републике Српске („Службени гласник Републике Српске“, број 66/20), као разлог за доношење Закона по хитном поступку навео чињеницу да се мијењају платни коефицијенти, што ће резултирати повећањем личних примања за запослене у области јавних служби Републике Српске, а то се цијени као мјера која је од општег интереса за Републику Српску.

На предложени Закон Републички секретаријат за законодавство није имао примједаба у смислу његове усаглашености са Уставом, правним системом Републике Српске и Правилима за израду закона и других прописа Републике Српске и мишљења смо да се Приједлог закона о платама запослених у јавним службама Републике Српске (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-783/25 од 7. марта 2025. године, након увида у прописе Европске уније и анализе Приједлога закона о платама запослених у јавним службама Републике Српске (по хитном поступку), нису установљени обавезујући извори права ЕУ који се односе на материју достављеног Приједлога закона. Због тога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Разлог за доношење овог закона је увећање платних коефицијената за запослене у јавним службама, а у циљу побољшања материјалног положаја запослених.

Платни коефицијенти се увећавају у одређеном проценту и то тако да сви запослени остваре увећање плате од 10%. У Закону, у члану 11. т. 5. и 9, кориговани су коефицијенти на начин да су прво усклађени са Одлуком о најнижој плати у Републици Српској за 2025. годину (на износ од 900 КМ и 1.300 КМ), а након тога су увећани за 10%. Такође, коригован је и члан 6. став 5. Закона, у смислу прецизнијег дефинисања примјене Одлуке о најнижој плати у Републици Српској. Такође, у чл. 9. и 10. Закона су на иницијативу Фонда здравственог осигурања Републике Српске претходно кориговани коефицијенти за запослене у установама које имају више од 500 запослених за 1,6 процентних поена у односу на запослене у установама које имају од 100 до 500 запослених.

Овај закон представља једну од мјера Владе Републике Српске које доприносе привредном расту и повећању плата радника, као и побољшању економско-социјалног положаја запослених у јавним службама Републике Српске.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлог за доношење Закона по хитном поступку садржан је у члану 213. Пословника о раду Народне скупштине Републике Српске („Службени гласник Републике Српске“, број 66/20), којим је прописано да се по хит­ном по­ступ­ку мо­же донијети са­мо за­кон ко­јим се уре­ђу­ју пи­та­ња и од­но­си на­ста­ли усљед окол­но­сти ко­је ни­су мо­гле да се пред­ви­де, а недоно­ше­ње за­ко­на по хит­ном по­ступ­ку мо­гло би да проузро­ку­је штет­не по­сље­ди­це по жи­вот и здра­вље љу­ди, без­бјед­ност Ре­пу­бли­ке и рад ор­га­на и ор­га­ни­за­ци­ја, и ако је то у општем интересу.

Предложеним Законом о платама запослених у јавним службама Републике Српске мијењају се платни коефицијенти, што ће резултирати повећањем личних примања за запослене у области јавних служби, а то се свакако може цијенити као мјера која је од општег интереса за Републику Српску.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Одредбама чл. 1. и 2. прописано је на кога се примјењује овај закон и у којим установама се врши обрачун плате по овом закону.

Одредбама чл. од 3. до 8. уређује се начин утврђивања основне плате, утврђено је да се основна плата обрачунава мјесечно за пуно радно вријеме, према радном мјесту и одговарајућој платној групи, платној подгрупи и платном коефицијенту. Основна плата за сваку навршену годину стажа осигурања увећава се до навршених 25 година 0,3%, а након навршених 25 година, за сваку наредну годину 0,5%. Накнаде за топли оброк и регрес урачунате су у износ основне плате и не могу се посебно исказивати. Цијена рада је израз вриједности за најједноставнији рад и основ за обрачун плата. Влада Републике Српске са представницима гранских синдиката сваке године, у току израде финансијског плана, утврђује цијену рада за наредну годину. Акт о цијени рада објављује се у „Службеном гласнику Републике Српске“.

Одредбама чл. од 9. до 12. утврђене су платне групе, платне подгрупе и одређени платни коефицијенти по радном мјесту за обрачун плата запослених у јавним службама.

Одредбама чл. од 13. до 17. утврђени су услови за рад дужи од пуног радног времена уз напомену да се основна плата запосленог увећава за рад ноћу, за рад у дане републичких празника и других дана када се по закону не ради у складу са посебним колективним уговорима.

Такође, прописано је да запослени имају право на отпремнину приликом одласка у пензију, накнаду трошкова превоза приликом доласка на посао и враћања са посла, јубиларну награду, новчану накнаду приликом рођења дјетета, новчану помоћ у случају инвалидности и дуготрајне болести, новчану помоћ породици у случају смрти радника, новчану помоћ у случају смрти члана уже породице, једнократну новчану накнаду за посебне резултате рада, обављање послова под посебно отежаним условима, накнаду по основу обављања функције предсједника или повјереника репрезентативне синдикалне организације или друге накнаде утврђене посебним колективним уговором.

Одредбама чл. од 18. до 21. прописано је да запослени у јавним службама немају право на друге накнаде за рад, осим накнада регулисаних овим законом. Описан је и институт добровољног пензијског осигурања и могућности остваривања тог права.

Чланом 22. прописано је ступање на снагу овог закона.

**VII** **ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА**

**УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Тачком V Одлуке о процјени утицаја прописа („Службени гласник Републике Српске“, број 8/23), процјена утицаја прописа не спроводи се на прописе који се доносе по хитном поступку.

**VIII РАЗЛОГ ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА**

**ОД ДАНА ОБЈАВЉИВАЊА У „СЛУЖБЕНОМ ГЛАСНИКУ**

**РЕПУБЛИКЕ СРПСКЕ“**

Чланом 109. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу и раније из нарочито оправданих разлога. Предложеним Законом о платама запослених у јавним службама Републике Српске (по хитном поступку) мијењају се платни коефицијенти запослених на основу чега долази до повећање њихових личних примања, а то се свакако може цијенити као мјера која је од општег интереса за Републику Српску.

**IX  ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона, у вези са повећањем платних коефицијената, потребно је обезбиједити додатна средства за 2025. годину у процијењеном износу око 6.500.000 КМ.